钦定古今图书集成/明伦汇编/氏族典/第501卷 > 《苏州府志》 > 陆襄
## 钦定古今图书集成/明伦汇编/氏族典/第501卷 > 《苏州府志》 > 陆襄

按《梁书陆襄传》，“襄字师卿，吴郡吴人也。父闲，齐始安
王遥光扬州治中。永元末，遥光据东府作乱，台军攻
陷城，闲见执，将刑第二子绛，求代死不获，遂以身蔽
刃，刑者俱害之。襄痛父兄之酷丧，过于礼服，释后犹
若居忧。天监三年，起家著作佐郎，除永宁令，累迁中
书舍人，出为扬州治中。襄母尝卒，患心痛，医方须三
升粟浆。”是时冬月，日又逼暮，求索无所。忽有老人诣
门货浆，量如方剂，始欲酬直，无何失之，时以襄孝感
所致也。累迁国子博士，太子家令，母忧去职。襄年已
五十，毁顿过礼。大通七年，出为鄱阳内史，郡中大治。
征为吏部郎。太清元年，迁度支尚书。侯景围宫城，襄
逃还。吴景将宋子仙进攻钱塘，襄忧愤卒，时年七十。
襄弱冠遭家祸，终身蔬食布衣，不听音乐，口不言杀
害，五十许年。侯景平，世祖追赠侍中、云麾将军。以建
义功，追封馀干县侯。